Джулия Робъртс и Мерил Стрийп заедно в нова продукция | Кино | Кино новини | Кино сцена | Кино премиери | Кино събития | Точка
Един куп звездни имена ще „воюват“ на голям екран в остроумната драмедия на Джордж Клуни
Любимката на Америка Джулия Робъртс се завръща на голям екран в черната комедия "У дома през август”, където ще се изправи в екранна битка с легендарната Мерил Стрийп. Двете отличени с „Оскар“ актриси, които влизат в образите на заядлива майка и непокорна дъщеря, вече получиха първите отличия за превъплъщенията си и дадоха сериозна заявка за Оскарови номинации. Към звездния им дует в продукцията се присъединяват още Юън Макгрегър, Крис Купър и Абигейл Брезлин, а сред продуцентите на лентата е Джордж Клуни.
„У дома през август” дебютира по време на международния филмов фестивал в Торонто през септември, където беше спряган като един от потенциалните Оскарови претенденти през 2014 година. Преди броени седмици лентата получи две отличия на 17-ите Холивудски филмови награди в Лос Анджелис, където целият актьорски състав беше почетен с ансамблов приз, а Джулия Робъртс отнесе наградата за поддържаща женска роля. Работата си по продукцията Джулия Робъртс определя като „най-доброто филмово преживяване в живота си“. „Скъсахме се от работа. Никога не съм работила толкова усърдно в живота си, а съм родила три деца“, коментира през смях актрисата.
В „У дома през август” Робъртс играе раздразнителната дъщеря на Мерил Стрийп и признава, че преди да се включи в проекта не си е представяла работата си с актрисата от „Дяволът носи Прада“ по този начин: „Да работиш с Мерил е мечта, да я познаваш е чест – много ме плашеше мисълта да изиграя сцена, в която се заяждам с нея“.
Филмът е адаптация на отличената с награди „Пулицър“ и „Тони“ пиеса на Трейси Летс, която е поставяна на сцената на Народния театър „Иван Вазов“ под името „Август в Оклахома“. Историята надниква в кухнята, спалнята и всички други помещения в дома на семейство Уестън, подслонил за няколко дни всички членове на фамилията.
Поводът за внезапното събиране е настъпилата семейна криза, в центъра на която се вихри властната Вайълет (Мерил Стрийп). Взискателна, заядлива и винаги в настроение за обиди, тя е истинско бедствие, което роднините са избягвали години наред. Останала без съпруг и тежко болна, Вайълет е на прага на психически и физически срив, който „децата“ се чувстват длъжни да предотвратят. „Семейният съвет“, събрал се в Оклахома, обаче, поставя началото на истинско военно положение, в което Уестънови ще докажат, че когато на „фронта“ има роднини, враговете са напълно излишни.
Чети и: Nickelodeon стартира на български
Редом до Мерил Стрийп („Дяволът носи Прада“) и Джулия Робъртс („Ерин Брокович“), на големия екран в „У дома през август” ще застанат Юън Макгрегър (поредицата „Междузвездни войни“), Крис Купър („Самоличността на Борн“), Абигейл Брезлин (ТВ сериала „Анатомията на Грей“), Джулиет Люис („Път с предимство“), Дърмот Мълрони („Сватбата на най-добрия ми приятел“), Сам Шепърд („Секретна квартира“), Бенедикт Къмбърбач (ТВ сериала „Шерлок“, поредицата „Хобит“), Марго Матинейл („Момиче за един милион долара“), Джулиън Никълсън (ТВ сериала „Али Макбийл“), Мисти Упъм („Джанго без окови“). Режисьорската работа е поверена на Джон Уелс (ТВ сериала „Спешно отделение“), а продуценти са отличените с „Оскар“ за работата си по филма „Арго“ Джордж Клуни и Грант Хеслов.
„У дома през август” идва в кината у нас през януари 2014 год.
Официалният трейлър на "Клетниците"
Джулия Робъртс Мерил Стрийп Филм Ново Премиера